b'\n_START_ARTICLE_\nBombeattentatet i Brighton 1984\n_START_PARAGRAPH_\nBombeattentatet i Brighton ble utf\xc3\xb8rt tidlig p\xc3\xa5 morgenen den 12. oktober 1984 av Den provisoriske IRA mot det konservative partiets \xc3\xa5rlige kongress p\xc3\xa5 hotellet Grand Hotel i den engelske byen Brighton. Attentatet var rettet mot den britiske statsministeren Margaret Thatcher. Fem mennesker d\xc3\xb8de av bombingen og 34 ble skadet.\n_START_SECTION_\nBombingen\n_START_PARAGRAPH_\nBomben ble detonert kl 02.54 p\xc3\xa5 natten. Thatcher var fortsatt v\xc3\xa5ken, hun skal ha sittet oppe og jobbet med en tale. Baderommet, som hun hadde forlatt bare to minutter tidligere, ble sprengt av bomben. Hun og mannen Denis kom gjennom det hele uskadd. Thatcher byttet kl\xc3\xa6r og ble deretter eskortert av sikkerhetsvakter til Brightons politistasjon. Thatcher-paret ble senere f\xc3\xb8rt til Lewes Police College der de tilbragte resten av natten._NEWLINE_Selv om attentatmannen mislykkes med \xc3\xa5 drepe Thatcher, eller noen av hennes ministre, ble fem personer drept, deriblant Anthony Berry og John Wakehams f\xc3\xb8rste kone Roberta. Flere andre ble handikappede for resten av livet.\n_START_SECTION_\nIRA ansvarlige for aksjonen\n_START_PARAGRAPH_\nDagen etter tok Provisoriske IRA p\xc3\xa5 seg ansvaret for aksjonen, og sa at de skulle gj\xc3\xb8re nye fors\xc3\xb8k. Et ber\xc3\xb8mt sitat var: \xc2\xabIdag hadde vi uflaks, men husk, vi beh\xc3\xb8ver bare ha flaks en gang. Du m\xc3\xa5 ha flaks hver g\xc3\xa5ng.\xc2\xbb (Today we were unlucky, but remember we only have to be lucky once. You will have to be lucky always.)\n_START_SECTION_\nPatrick Magee\n_START_PARAGRAPH_\nI september 1986 ble Patrick Magee, da 35 \xc3\xa5r, d\xc3\xb8mt skyldig for \xc3\xa5 ha plassert ut og detonert bomben som drepte fem personer. Han hadde tre uker f\xc3\xb8r konferansen tatt inn p\xc3\xa5 hotellet under navnet Roy Walsh, plassert bomben i rom 629 og satt en langtidstimer p\xc3\xa5 som skulle utl\xc3\xb8ses under konferansen 24 dager senere. Donald Maclean bodde da i rommet med sin kone, som ble drept mens Maclean ble alvorlig skadd av bomben._NEWLINE_Patrick Magee ble d\xc3\xb8mt til \xc3\xa5tte livstidsstraffer, hvorav sju var for Brighton-bombingen og det \xc3\xa5ttende for forberedelse til en annet aksjon. Dommeren anbefalte at Magee skulle sitte minst 35 \xc3\xa5r i fengsel. Innenriksminister Michael Howard \xc3\xb8kte det til \xc2\xabresten av livet\xc2\xbb. Magee ble imidlertid l\xc3\xb8slatt i 1999 etter bare 14 \xc3\xa5r i fengsel, som et ledd i Langfredagsavtalen. En talsmann for regjeringen uttalte at det \xc2\xabvar vanskelig \xc3\xa5 svelge\xc2\xbb og dav\xc3\xa6rende innenriksminister Jack Straw klagde l\xc3\xb8slatelsen, men Nord-Irlands h\xc3\xb8yeste domstol tok ikke klagen til f\xc3\xb8lge._NEWLINE_Etter l\xc3\xb8slatelsen har Magee uttalt \xc2\xabDet jeg gjorde, gjorde jeg av overbevisning og s\xc3\xa5 bra jeg kunne. Om det er noen mord jeg angrer idag? Nei, det kan jeg ikke p\xc3\xa5st\xc3\xa5.\xc2\xbb som oppr\xc3\xb8rte mange av ofrenes familie.'